In nomine summi Dei, ego Guido miles, cognomento Rufus, de Burgundionis villa, cognoscens me multum male vitam duxisse meam per abrupta vitiorum a principio, penitentia ductus, dono Domino Deo omnipotenti satisfaciendo et sanctis apostolis ejus Petro et Paulo sanctæque congregationi Cluniensis cœnobii, in honore eorumdem apostolorum dicati, medietatem æcclesiæ quæ sita est in villa quæ dicitur Altaris, consecratam in honore beati apostolorum principis Petri, in pago Linguonico, cum uno molendino, piscariis, silvis, terris quoque cultis et incultis, insuper et medietatem potestatis quam habui in ipsa æcclesia, cum medietate nichilominus decimæ, consensu simul ac dono domni Rotberti, Lingonicæ urbis episcopi, qui hanc donationem sua auctoritate firmavit ac roboravit. Hoc autem facio pro salute animæ meæ ac genitoris mei Widonis, quondam Cluniacensis monachi, ac omnium antecessorum meorum, et ut omnipotens Deus absolvere me dignetur a vinculis omnium peccatorum. Testes autem hujus rei fuerunt: Walterius monacus et Frotmundus miles, nepotes mei. Si quis vero hoc donum calumpniatus fuerit, anathema sit. Facta est hæc carta temporibus domni Hugonis abbatis, anno Verbi incarnati millesimo XCº IIIIto, regnante Philippo, Francorum rege.